
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη τα προηγούμενα ψηφίσματά του σχετικά με τη Βενεζουέλα και ιδίως αυτό της 19ης Σεπτεμβρίου 2024 σχετικά με την κατάσταση στη Βενεζουέλα[footnoteRef:1], [1:  	ΕΕ C, C/2024/7215, 10.12.2024, ELI: http://data.europa.eu/eli/C/2024/7215/oj.] 

–	έχοντας υπόψη την Οικουμενική Διακήρυξη των Δικαιωμάτων του Ανθρώπου και άλλες συνθήκες και πράξεις των Ηνωμένων Εθνών για τα ανθρώπινα δικαιώματα,
–	έχοντας υπόψη το Διεθνές Σύμφωνο για τα ατομικά και πολιτικά δικαιώματα,
–	έχοντας υπόψη το Καταστατικό της Ρώμης του Διεθνούς Ποινικού Δικαστηρίου (ΔΠΔ),
–	έχοντας υπόψη το Σύνταγμα της Βενεζουέλας,
–	έχοντας υπόψη τις δηλώσεις του Carter Center, της 30ής Ιουλίου 2024, σχετικά με τις εκλογές στη Βενεζουέλα, και της 2ας Οκτωβρίου 2024, με τις οποίες νομιμοποιούνται τα πρακτικά της ψηφοφορίας που παρουσίασε η δημοκρατική αντιπολίτευση,
–	έχοντας υπόψη τα λεπτομερή πορίσματα της ανεξάρτητης διεθνούς διερευνητικής αποστολής, της 14ης Οκτωβρίου 2024, σχετικά με τη Μπολιβιανή Δημοκρατία της Βενεζουέλας,
–	έχοντας υπόψη την έκθεση της Αντιαμερικανικής Επιτροπής Ανθρωπίνων Δικαιωμάτων, της 27ης Δεκεμβρίου 2024, σχετικά με τις παραβιάσεις των ανθρωπίνων δικαιωμάτων που σημειώθηκαν μετά τις εκλογές στη Βενεζουέλα,
–	έχοντας υπόψη τη δήλωση, της 10ης Ιανουαρίου 2025, της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας εκ μέρους της Ευρωπαϊκής Ένωσης, σχετικά με τα γεγονότα της 10ης Ιανουαρίου 2025,
–	έχοντας υπόψη τη δήλωση του εκπροσώπου της Ευρωπαϊκής Υπηρεσίας Εξωτερικής Δράσης (ΕΥΕΔ), της 15ης Ιανουαρίου 2025, σχετικά με τις πρόσφατες αποφάσεις των αρχών της Βενεζουέλας,
–	έχοντας υπόψη τη μερική συμφωνία για την προώθηση των πολιτικών δικαιωμάτων και των εκλογικών εγγυήσεων για όλους, η οποία υπεγράφη από το καθεστώς του Nicolás Maduro και τη συμμαχία της αντιπολίτευσης της Βενεζουέλας, την Plataforma Unitaria (Ενιαία Πλατφόρμα), τον Οκτώβριο του 2023 (συμφωνία των Μπαρμπέιντος), 
–	έχοντας υπόψη το άρθρο 136 παράγραφοι 2 και 4 του Κανονισμού του,
Α.	λαμβάνοντας υπόψη ότι, στις 28 Ιουλίου 2024, μεγάλο μέρος του πληθυσμού της Βενεζουέλας έσπευσε στις κάλπες και ψήφισε ειρηνικά για να καθορίσει το μέλλον της χώρας του, επιδεικνύοντας εξαιρετική πολιτική και δημοκρατική συμπεριφορά· λαμβάνοντας υπόψη ότι, μετά τη λήξη της ψηφοφορίας, το ελεγχόμενο από το καθεστώς Εθνικό Εκλογικό Συμβούλιο αρνήθηκε να δημοσιεύσει τα επίσημα πρακτικά ψηφοφορίας (actas) και νόθευσε τα αποτελέσματα των εκλογών, ανακοινώνοντας ψευδώς ως νικητή τον Maduro· λαμβάνοντας υπόψη ότι εκατομμύρια πολίτες της Βενεζουέλας ψήφισαν υπέρ της δημοκρατικής αλλαγής στηρίζοντας τον Edmundo González Urrutia με σημαντική πλειοψηφία (67,05 % των ψήφων), σύμφωνα με δημοσίως διαθέσιμα αντίγραφα των πρακτικών ψηφοφορίας που επιβεβαιώνονται από τους μόνους αξιόπιστους και αμερόληπτους διεθνείς παρατηρητές, την αποστολή του ΟΗΕ και το Carter Center·
Β.	λαμβάνοντας υπόψη ότι, την επομένη των εκλογών, πραγματοποιήθηκαν ειρηνικές διαμαρτυρίες σε ολόκληρη τη χώρα για να αμφισβητηθεί η ανακοίνωση των ψευδών αποτελεσμάτων από το καθεστώς Maduro· λαμβάνοντας υπόψη ότι οι διαμαρτυρίες αυτές αντιμετωπίστηκαν με ακραία βία και καταστολή, με αποτέλεσμα τουλάχιστον 23 θανάτους και πάνω από 2 500 συλλήψεις και βίαιες εξαφανίσεις, συμπεριλαμβανομένων περίπου 120 παιδιών· λαμβάνοντας υπόψη ότι οι μη κυβερνητικές οργανώσεις της Βενεζουέλας ανέφεραν ότι, βάσει στοιχείων της 1ης Ιανουαρίου 2025, υπάρχουν τουλάχιστον 1697 πολιτικοί κρατούμενοι στη χώρα·
Γ.	λαμβάνοντας υπόψη ότι αρκετοί αλλοδαποί, μεταξύ των οποίων και πολίτες της ΕΕ, παραμένουν υπό κράτηση κατηγορούμενοι ψευδώς για απόπειρα «αποσταθεροποίησης»·
Δ.	λαμβάνοντας υπόψη ότι η δημοκρατική αντιπολίτευση της χώρας αντιμετώπισε συνεχιζόμενες διώξεις ακόμη και πριν από τις εκλογές της 28ης Ιουλίου 2024, αλλά ότι η παρενόχληση αυτή έχει έκτοτε κλιμακωθεί σημαντικά, ιδίως μέσω βίαιων εξαφανίσεων και αυθαίρετων συλλήψεων· λαμβάνοντας υπόψη ότι η María Corina Machado εξακολουθεί να είναι αναγκασμένη να κρύβεται λόγω απειλών κατά της ζωής της, και ότι ο Edmundo González Urrutia αναγκάστηκε να εγκαταλείψει τη χώρα μαζί με την οικογένειά του λόγω των σοβαρών απειλών που δεχόταν· λαμβάνοντας υπόψη ότι, από τις 20 Μαρτίου 2024, έξι στενοί συνεργάτες του κόμματος Vente Venezuela αναζήτησαν καταφύγιο στην πρεσβεία της Αργεντινής στο Καράκας, όπου εξακολουθούν να δέχονται αυξανόμενες πιέσεις και παρενόχληση από τις δυνάμεις ασφαλείας της Βενεζουέλας·
Ε.	λαμβάνοντας υπόψη ότι συνεχίζονται οι παραβιάσεις των ανθρωπίνων δικαιωμάτων, μεταξύ άλλων των αυθαίρετων κρατήσεων, της υπερβολικής χρήσης βίας, των παράνομων δολοφονιών, των βίαιων εξαφανίσεων, της παρενόχλησης, της δίωξης πολιτών που ασκούν το δικαίωμα του συνέρχεσθαι ειρηνικώς και της ελευθερίας της έκφρασης, καθώς και οι παραβιάσεις της δέουσας διαδικασίας· λαμβάνοντας υπόψη ότι, εκτός από την πολιτική και θεσμική κρίση, η Βενεζουέλα βιώνει βαθιά οικονομική, κοινωνική και δημογραφική κρίση που επηρεάζει σοβαρά τη ζωή των πολιτών·
ΣΤ.	λαμβάνοντας υπόψη ότι στις 19 Σεπτεμβρίου 2024, το Κοινοβούλιο αναγνώρισε τον Edmundo González Urrutia ως νόμιμο και δημοκρατικά εκλεγμένο πρόεδρο της χώρας και τη María Corina Machado ως αρχηγό των δημοκρατικών δυνάμεων· λαμβάνοντας υπόψη ότι άλλα δημοκρατικά κράτη στην περιοχή και σε ολόκληρο τον κόσμο έχουν αναγνωρίσει τον González ως εκλεγέντα πρόεδρο· λαμβάνοντας υπόψη ότι ο González θα έπρεπε να είχε ορκιστεί στις 10 Ιανουαρίου 2025· λαμβάνοντας υπόψη ότι στις 17 Δεκεμβρίου 2024, το Κοινοβούλιο απένειμε το Βραβείο Ζαχάρωφ για την ελευθερία της σκέψης για το 2024 στη María Corina Machado, αρχηγό των δημοκρατικών δυνάμεων της Βενεζουέλας, και στον εκλεγέντα πρόεδρο Edmundo González Urrutia, οι οποίοι εκπροσωπούν όλους τους πολίτες της Βενεζουέλας, εντός και εκτός της χώρας, που αγωνίζονται για την αποκατάσταση της ελευθερίας και της δημοκρατίας·
Ζ.	λαμβάνοντας υπόψη ότι λίγες μόλις ημέρες πριν από τις 10 Ιανουαρίου 2025, το καθεστώς απήγαγε τον Rafael Tudares, γαμπρό του Edmundo González, του οποίου η τύχη έκτοτε αγνοείται· λαμβάνοντας υπόψη ότι, ομοίως, το καθεστώς παρενοχλούσε τη μητέρα της María Corina Machado στο ίδιο της το σπίτι· λαμβάνοντας υπόψη ότι πολλοί άλλοι πολιτικοί και προσωπικό της δημοκρατικής αντιπολίτευσης αντιμετώπισαν επίσης διώξεις, αυθαίρετες συλλήψεις και βίαιες εξαφανίσεις, συμπεριλαμβανομένου του υποψήφιου για το προεδρικό αξίωμα Enrique Márquez·
Η.	λαμβάνοντας υπόψη ότι, στις 9 Ιανουαρίου 2025, ο λαός της Βενεζουέλας, υπό την ηγεσία της María Corina Machado, βγήκε στους δρόμους και διαδήλωσε κατά της τελευταίας απόπειρας του Nicolás Maduro να καταλάβει παράνομα την εξουσία· λαμβάνοντας υπόψη ότι η María Corina Machado απήχθη από τις καθεστωτικές δυνάμεις ενώ επιχειρούσε να διαφύγει από τον χώρο της διαδήλωσης και στη συνέχεια αφέθηκε ελεύθερη, σε μια πασιφανή πράξη στοχευμένου εκφοβισμού και παρενόχλησης που καταδικάστηκε ευρέως σε διεθνές επίπεδο·
Θ.	λαμβάνοντας υπόψη ότι, στις 10 Ιανουαρίου 2025, ο δικτάτορας Nicolás Maduro κατέλαβε την εξουσία παράνομα και με δόλιο τρόπο, χωρίς δημοκρατική νομιμοποίηση και βάσει εκλογικών αποτελεσμάτων των οποίων η ακεραιότητα δεν μπορεί να επαληθευθεί· λαμβάνοντας υπόψη ότι στην τελετή ορκωμοσίας του δεν συμμετείχε κανένας δημοκρατικά εκλεγμένος αρχηγός κράτους ή κυβέρνησης· λαμβάνοντας υπόψη ότι τα σύνορα της χώρας ήταν κλειστά και ο εναέριος χώρος φυλασσόταν αυστηρά, γεγονός που εμπόδισε τον Edmundo González Urrutia να μεταβεί στη Βενεζουέλα·
Ι.	λαμβάνοντας υπόψη ότι, μετά τη δόλια και παράνομη κατάληψη της εξουσίας, το καθεστώς Maduro διέταξε να μειωθεί σημαντικά η διπλωματική παρουσία ορισμένων κρατών μελών της ΕΕ, κατά τρόπο αυθαίρετο, γεγονός που το καθεστώς αιτιολογεί ως απάντηση «στην εχθρική συμπεριφορά των κυβερνήσεων του Βασιλείου των Κάτω Χωρών, της Γαλλίας και της Ιταλίας, η οποία χαρακτηρίζεται από την υποστήριξή τους προς εξτρεμιστικές ομάδες και την παρέμβασή τους στις εσωτερικές υποθέσεις»·
ΙΑ.	λαμβάνοντας υπόψη ότι, σύμφωνα με την Ύπατη Αρμοστεία των Ηνωμένων Εθνών για τους Πρόσφυγες (UNHCR), περίπου οκτώ εκατομμύρια πολίτες της Βενεζουέλας έχουν εγκαταλείψει τη χώρα από το 2014. Πρόκειται για τη μεγαλύτερη έξοδο στην πρόσφατη ιστορία της Λατινικής Αμερικής και μία από τις μεγαλύτερες κρίσεις εκτοπισμού στον κόσμο·
ΙΒ.	λαμβάνοντας υπόψη ότι, στις 10 Ιανουαρίου 2025, το Συμβούλιο αποφάσισε να εγκρίνει νέα δέσμη στοχευμένων κυρώσεων κατά 15 ατόμων που ευθύνονται για την υπονόμευση της δημοκρατίας, του κράτους δικαίου ή των ανθρωπίνων δικαιωμάτων στη Βενεζουέλα·
1.	καταδικάζει απερίφραστα τον σφετερισμό της προεδρίας από τον Nicolás Maduro και επισημαίνει ότι το καθεστώς του είναι παράνομο ενώ και ο σφετερισμός της προεδρίας συνιστά παράνομη προσπάθεια να παραμείνει στην εξουσία διά της βίας·
2.	υπενθυμίζει ότι, με βάση τα πρακτικά της ψηφοφορίας που κατέθεσε η δημοκρατική αντιπολίτευση και όπως δήλωσαν οι ανεξάρτητοι διεθνείς οργανισμοί που ήταν παρόντες στις εκλογές της 28ης Ιουλίου 2024, ιδίως η αποστολή των Ηνωμένων Εθνών και το Carter Center, το Ευρωπαϊκό Κοινοβούλιο αναγνώρισε τον Edmundo González Urrutia ως νόμιμο νικητή των προεδρικών εκλογών· αυτή η νίκη αναγνωρίστηκε από την ΕΕ και τα κράτη μέλη της·
3.	επαναλαμβάνει την έκκλησή που συμπεριλαμβάνεται στο ψήφισμά του, του Σεπτεμβρίου 2024, την οποία έχει επίσης εκφράσει επανειλημμένα η Αντιπρόεδρος της Επιτροπής/Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας, προς το ελεγχόμενο από το καθεστώς Εθνικό Εκλογικό Συμβούλιο να δημοσιεύσει τα πρακτικά της ψηφοφορίας της 28ης Ιουλίου 2024·
4.	συμμερίζεται την άποψη των κρατών μελών, ότι το καθεστώς της Βενεζουέλας έχασε μια σημαντική ευκαιρία να σεβαστεί τη βούληση του λαού και να διασφαλίσει μια δημοκρατική μετάβαση στη χώρα χωρίς σκιές, καθώς και ότι η ανακήρυξη του Maduro ως προέδρου στερείται δημοκρατικής νομιμότητας και, συνεπώς, το Ευρωπαϊκό Κοινοβούλιο δεν την αναγνωρίζει·
5.	επικροτεί τη δήλωση της Ύπατης Εκπροσώπου εξ ονόματος των κρατών μελών της Ένωσης, με την οποία αναγνωρίζεται η νίκη του Edmundo González Urrutia με σημαντική πλειοψηφία και θεωρεί ότι θα έπρεπε να είχε ορκιστεί πρόεδρος στις 10 Ιανουαρίου 2025· επικροτεί, επίσης, τη δέσμευση της ΕΕ να συνεχίσει να αντιμετωπίζει τις επείγουσες ανάγκες του λαού της Βενεζουέλας, ο οποίος υφίσταται τις συνέπειες της μακρόχρονης ανθρωπιστικής κρίσης·
6.	επαινεί την ανθεκτικότητα της δημοκρατικής αντιπολίτευσης και την προσήλωση του λαού της Βενεζουέλας στη δημοκρατία παρά την καταστολή και τις αντιξοότητες· επαναλαμβάνει ότι ο σεβασμός της βούλησης του λαού της Βενεζουέλας, όπως εκφράστηκε στις εκλογές, παραμένει ο μόνος τρόπος να αποκατασταθεί η δημοκρατία, να καταστεί δυνατή μια ειρηνική και πραγματική μετάβαση και να επιλυθεί η τρέχουσα ανθρωπιστική και κοινωνικοοικονομική κρίση· παροτρύνει το καθεστώς της Βενεζουέλας να ανακαλέσει το αδικαιολόγητο ένταλμα σύλληψης που εκδόθηκε για τον Edmundo González Urrutia·
7.	εκφράζει την ικανοποίησή του για την πρόσφατη απόφαση του Συμβουλίου, της 10ης Ιανουαρίου 2025, να επεκτείνει τις στοχευμένες κυρώσεις σε 15 επιπλέον άτομα· ζητεί να ενισχυθούν και να επεκταθούν οι κυρώσεις αυτές ώστε να συμπεριλάβουν τον Nicolás Maduro, τον στενό του κύκλο και τις οικογένειες αυτών των ατόμων, συμπεριλαμβανομένων των Jorge Rodríguez και Vladimir Padrino López, καθώς και όλους τους υπεύθυνους για παραβιάσεις των ανθρωπίνων δικαιωμάτων, για παράνομη άσκηση εξουσίας, για σφετερισμό επίσημων αξιωμάτων και για όλες τις κατασταλτικές πράξεις στη Βενεζουέλα·
8.	εκφράζει την ανησυχία του για τον Alberto Trentini, Ιταλό πολίτη και εθελοντή για τη μη κυβερνητική οργάνωση Humanity & Inclusion που βοηθά άτομα με αναπηρία, ο οποίος συνελήφθη από τις αρχές της Βενεζουέλας στις 15 Νοεμβρίου 2024 κατά τη διάρκεια ανθρωπιστικής αποστολής και του οποίου η τύχη αγνοείται μετά τη σύλληψή του· επισημαίνει ότι ο κ. Trentini πάσχει επίσης από προβλήματα υγείας και δεν έχει μαζί του τα απαιτούμενα φάρμακα ή είδη πρώτης ανάγκης·
9.	καταδικάζει περαιτέρω τις διώξεις που διαπράττονται από το καθεστώς κατά της δημοκρατικής αντιπολίτευσης και του λαού της Βενεζουέλας, καθώς και κατά πολλών πολιτών της ΕΕ που κρατούνται αυθαίρετα και παραμένουν άδικα στη φυλακή· ζητεί να τερματιστούν οι συστηματικές παραβιάσεις των ανθρωπίνων δικαιωμάτων· ζητεί την άμεση και άνευ όρων απελευθέρωση όλων όσοι κρατούνται για πολιτικούς λόγους και αυθαιρέτως· ζητεί από το καθεστώς Maduro να παύσει την πολιτική που ακολουθεί όσον αφορά τις καταπατήσεις και παραβιάσεις των ανθρωπίνων δικαιωμάτων και να μεριμνήσει ώστε να λογοδοτήσουν οι υπεύθυνοι για αυτές, καθώς επίσης και να διασφαλίσει τον πλήρη σεβασμό όλων των θεμελιωδών ελευθεριών και ανθρωπίνων δικαιωμάτων·
10.	υποστηρίζει πλήρως τις έρευνες του ΔΠΔ για τα εκτεταμένα εγκλήματα και τις πράξεις καταστολής του καθεστώτος της Βενεζουέλας·
11.	παροτρύνει την ΕΕ, τα κράτη μέλη της και όλους τους δημοκρατικούς περιφερειακούς και διεθνείς παράγοντες να ευθυγραμμιστούν άνευ όρων, όπως ορίζει το ηθικό καθήκον, με τις δημοκρατικές δυνάμεις της Βενεζουέλας και να καταβάλουν κάθε δυνατή προσπάθεια για την αποκατάσταση της δημοκρατίας στη χώρα, προκειμένου να επιδείξουν αλληλεγγύη και σεβασμό προς τον λαό της Βενεζουέλας, καθώς και προς τη νόμιμη βούληση και το δικαίωμά του να ζει ελεύθερα και ειρηνικά σε ένα δημοκρατικό σύστημα· επιβεβαιώνει την αταλάντευτη δέσμευσή του απέναντι στον λαό της Βενεζουέλας και στην προάσπιση της δημοκρατίας, του κράτους δικαίου και των ανθρωπίνων δικαιωμάτων· εκφράζει την αλληλεγγύη του προς τις δημοκρατικές δυνάμεις της Βενεζουέλας·
12.	εκφράζει την ικανοποίησή του για την επιστροφή στο Καράκας της Ύπατης Αρμοστείας των Ηνωμένων Εθνών για τα Ανθρώπινα Δικαιώματα (OHCHR)· πιστεύει ότι η Ύπατη Αρμοστεία των Ηνωμένων Εθνών για τα ανθρώπινα δικαιώματα, η ανεξάρτητη διεθνής διερευνητική αποστολή των Ηνωμένων Εθνών για τη Βενεζουέλα, το ΔΠΔ και οι σχετικοί περιφερειακοί μηχανισμοί θα πρέπει να λειτουργούν ελεύθερα και χωρίς παρεμβάσεις·
13.	εφιστά την προσοχή στο γεγονός ότι η παράνομη κατάληψη της εξουσίας από τον Maduro έχει επιδεινώσει μια προϋπάρχουσα δεινή ανθρωπιστική κρίση, η οποία έχει ήδη οδηγήσει πάνω από οκτώ εκατομμύρια πολίτες της Βενεζουέλας να διαφύγουν στο εξωτερικό, και θα αναγκάσει πιθανότατα ακόμη περισσότερους να πράξουν το ίδιο, οδηγώντας σε αναζωπύρωση και κλιμάκωση των μεταναστευτικών πιέσεων που θα γίνουν πιο αισθητές στις χώρες που γειτνιάζουν άμεσα με τη Βενεζουέλα· υπενθυμίζει ότι η κατάσταση των προσφύγων και των μεταναστών από τη Βενεζουέλα απαιτεί μακροπρόθεσμες λύσεις· αναγνωρίζει τις πολυάριθμες προσπάθειες των γειτονικών χωρών να παρέχουν όχι μόνο τρόφιμα και στέγαση, αλλά και έγγραφα νόμιμης παραμονής σε αυτή, σχολική εκπαίδευση και ιατρική υποστήριξη· καλεί την ΕΕ να καταβάλει κάθε δυνατή προσπάθεια για να βοηθήσει τους πολίτες της Βενεζουέλας να εγκαταλείψουν τη χώρα τους σύμφωνα με τα διεθνή πρότυπα και τις υφιστάμενες νόμιμες οδούς·
14.	αποδοκιμάζει την απόφαση που έλαβαν τον Ιανουάριο του 2025 οι αρχές της Βενεζουέλας να μειώσουν σημαντικά το διαπιστευμένο διπλωματικό προσωπικό αρκετών κρατών μελών της ΕΕ στο Καράκας, και ζητεί την άμεση αναίρεση αυτής της απαράδεκτης μονομερούς ενέργειας·
15.	πιστεύει ότι, στον διαχωρισμό μεταξύ δημοκρατίας και δικτατορίας, δεν υπάρχει περιθώριο για ασάφεια ή μέση οδό, καθώς κανείς υποστηρίζει είτε τους υπέρμαχους της δημοκρατίας και όσους υφίστανται καταστολή είτε τους δικτάτορες·
16.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στους συμμετέχοντες στη σύνοδο κορυφής ΕΕ-Κοινότητας των κρατών της Λατινικής Αμερικής και της Καραϊβικής, στην Κοινοβουλευτική Συνέλευση ΕΕ-Λατινικής Αμερικής, στον Οργανισμό Αμερικανικών Κρατών, στον Γενικό Γραμματέα των Ηνωμένων Εθνών και στις αρχές του καθεστώτος της Βενεζουέλας.





image1.png




